Papersnake/gushiwen huggingface dataset:
别宇文季蒙
郭印（宋代）

调羹休羡最南枝，国香继踵开酴醿。
先容岂藉早梅力，到了自结东君知。
孤芳缭绕春虽晚，典型题在黄金盏。
一家风骨端不凡，故使天公独青眼。
中兴英主方急贤，屡辞温诏挽不前。
平生忠赤照肝胆，危论鲠谔能回天。
左蜀分符尚馀略，浙路霜台亦轻著。
朝廷鼎鼐席尚虚，君家况是个中脚。
寒儒筦库埋晨昏，欲排阊阖嗟无门。
洗眼江淮看腾踏，妖气一扫清乾坤。
虞美人 其一 赋牡丹
姜夔（宋代）

西园曾为梅花醉。叶剪春云细。玉笙凉夜隔帘吹。卧看花梢摇动、一枝枝。

娉娉袅袅教谁惜。空压纱巾侧。沈香亭北又青苔。唯有当时蝴蝶、自飞来。
芝堂
傅察（宋代）

弘度负土忘晨夕，空肠未忍进一溢。
伯会隆冬不衣帛，野火燎原天雨泽。
当时庐侧产灵芝，盛事至今光史册。
王家兄弟皆英豪，藉藉声华若连璧。
高文奥学仍馀事，一门躬行如万石。
孝思他日彻苍旻，血泪垂颐洒枯柏。
谁云草木但有生，始信幽明本无隔。
煌煌三秀发坤祥，大小高低紫与白。
缙绅骇叹绝前闻，老稚提携溢阡陌。
争言图写献修门，坐见恩荣来路绎。
公独掩耳更悲啼，吾忍货名於窀穸。
岂如采摘付儿童，大胜籯金满千镒。
方当孝治轶唐虞，八行求贤常侧席。
公虽韫匵畏人知，定有新诗振寄迹。
次韵晦之沿牒楚泗二州
彭汝砺（宋代）

鹢首争先鸟翼飞，宦游容易即天涯。渐生世事无由尽，已去年华不易追。

芍药遂输淮上乐，樱桃终念水边期。雨馀亭外山争出，几日相看一酒卮。
往年一士夫劝勿作诗作此以晓之 其六
杨爵（明代）

此身十载卧松云，千古真传愧未闻。中夜思量年少事，雪窗曾读北山文。
颂古四十五首
释如珙（宋代）

担一片板在肩头，如何得到空王地。
睦州古佛多垂慈，要你自家放舍去。
送钱子予新除博士致政还越中二首 其一
来复（明代）

除书新拜荷明君，祖别春筵采泮芹。餐玉未从仙老试，赐金应泮故人分。

淖船夜渡娥江月，山殿晴探禹穴云。龙节虎符勋烈旧，过家先读表忠文。
借书一首别薛子长
陈傅良（宋代）

山阿著柴扉，陋甚谁盘桓。美人此何求，钜竹数十竿。

日阅书百篇，尚觉日力宽。欲从我借书，我书何足观。

辛勤抱遗经，及此鬓发班。一语未领会，累日不自安。

虽更圣人手，亦恐众说谩。况复秦汉下，曾莫脩与删。

致之获麟前，存者今若干。我无以裁之，望洋久空叹。

羡君方盛年，恣意涉浩漫。又闻书少多，不系学缺完。

读书固匪易，用书良独难。昨来荷堤上，尝试及孟韩。

此话如涓埃，此道如丘山。
离临安舟中有怀山薮朱文之子聊作五绝以寄
史尧弼（宋代）

无赖南风怒客船，梦魂惊撼不成眠。
何当月白虚窗夜，仍复论文更说禅。
和太傅杜相公宠示之作
欧阳修（宋代）

平生孤拙荷公知，敢向公前自衒诗。
忧患飘流诚已甚，文辞衰落固其宜。
非高仅比巴音下，少味还同鲁酒漓。
两辱嘉篇永为宝，岂惟荣耀托当时。
鄠杜郊居
温庭筠（唐代）

槿篱芳援近樵家，垄麦青青一径斜。

寂寞游人寒食后，夜来风雨送梨花。
夜闻琵琶
胡仲弓（宋代）

金波西流云路洁，千星万星犹点缬。
身世如在冰壶中，高卧风棂赏清绝。
谁家拟动郁轮袍，自抱心声细推说。
猝然闻之耳亦清，徐听令人心欲裂。
八音独有丝声哀，似此琵琶声更切。
龙香动处弦欲折，自拨一声三击节。
湓浦有人曾话别，舟中夜闻金缕制。
司马酒肠刚似铁，泪珠变就青衫结。
清音巧作声呜咽，此器特为愁人设。
韵如寒泉清且冽，安得曹纲同一拨。
曲终忽作裂帛声，万籁沉沉天地阔。
次韵酬陈传道
秦观（宋代）

白发三冬学，青衫八尺身。
谁知人上杰，聊作吏中循。
挥翰通元气，开编友古人。
寄声张氏子，曲逆岂长贫。
朱碧山银凿落歌呈孙少宰退翁朱十倡
李良年（清代）

退翁斋中花底酌，当筵示我银凿落。摩挲坐上一再看，知是吾凿碧山作。

至元月日镌弯环，古纹半蚀青苔斑。槎丫飒飒势欲飞，宛若放舸沧溟间。

横眠有客凌风渡，点缀衣裾逼生趣。玉缸真拟泻明河，为送张骞月支去。

雕锼无迹把玲珑，不解杯腹何由空。鸬鹚琥珀皆不数，夜光金屈难为工。

主人更劝勿挥手，旧事流传犹在口。元家学士数临川，秘阁相将此为寿。

引杯谢客客赋诗，文采翩然动僚友。乱离以来嗟失一，往时作双今不偶。

叹息人间四百春，斜阳细雨漉残巾。梨花绝胜葡萄酿，傲尔乘槎海上人。
钟吕炼丹图
孙绪（明代）

五行之质，其成在天，亦有人力穷其玄。乾坤本洪炉，阴阳自烹煎。

吾鼎水火窃其全，甄陶鼓铸宜相骈。钟能传，吕能悟。

妙出天机无言真径路。吕可爱，钟可敬。坐对须眉万境空，月到天中云自净。

朦胧堪笑今诪张，手持赝本轻侯王。
瘗鹤铭诗
胡致隆（宋代）

当年谁为裹玄黄，潮打孤城草木荒。华表竟无新信息，断碑空有碎文章。

云埋紫盖峰何在，烟锁青田道正长。遥想华亭披道氅，夜随明月过钱塘。
寄司马蓝田王阮亭秋柳韵五首 其二
安定（清代）

谁识风流两鬓霜，梦境无夜不山塘。暮禽原有相思树，老骥由山不服箱。

响屐廊前红粉队，牡丹亭下百花王。名园此日春光遍，文杏争辉碎锦坊。
书馆直舍
张耒（宋代）

紫禁断人声，蓬山转春日。
楼外晚鼓传，城阴卫番出。
循除撷新晚，红紫间疏密。
倚天黄金阙，龙虎气郁律。
明时赋铅椠，寓直守编帙。
疏闲谢裨补，岁月感飘忽。
谢公山林赏，不为轩冕屈。
体道无朝野，达情惭利物。
同友生春夜闻雨
李咸用（唐代）

春雨三更洗物华，乱和丝竹响豪家。滴繁知在长条柳，

点重愁看破朵花。檐静尚疑兼雾细，灯摇应是逐风斜。

此时童叟浑无梦，为喜流膏润谷芽。
丙申上元喜晴孤坐怀旧二十韵
黎廷瑞（宋代）

少年意气凌嵩华，尚记京城逢午夜。
璧月琼枝彩凤飞，银花铁午金鳌跨。
楼台上下沸笙韶，巷陌东西暗兰麝。
樗蒲百万不供掷，美酒十千宁论价。
狂游但恐星河曙，醉臣不知风露下。
悠悠人世半悲欢，忽忽天时更代谢。
蚁国惊心城郭非，蜃楼转眼烟云化。
微生幸尔脱干戈，暮年聊此依桑柘。
每当佳节强逢迎，忽思往事还惊咤。
新年半月雨不止，此夕一晴天所借。
草市冬冬杆鼓闹，竹檐烂烂华灯挂。
颠狂社舞喧戏剧，落魄儒冠奇嘲骂。
亦知陋俗多浮薄，尚喜疲甿少閒暇。
先生清坐懒出门，诸少并游惟守舍。
虽无画烛千炬围，犹有残梅一枝亚。
孤灯隐隐耿相照，疏影离离淡如画。
划尔喧风扑短檠，炯然霁月明虚榭。
百念无营冷似灰，一閒有味甘如蔗。
已拚暮境渔樵侣，独忆平生诗酒社。
白云霭霭隔江山，可惜无人谈旧话。
毛隐仙画像歌
邱云霄（明代）

君不见长松山中有真隐，霞结幽栖云径暝。我欲寻之不可见，丹青忽得仙人影。

紫髯玄眉鬓绿毛，颜如丹渥骨格高。神姿自与俗人异，青兰佩照芙蓉袍。

牙签玉轴付儿孙，丹诀青囊理怀抱。兴来孤往仍独还，布袜青鞋遍酉夘。

间采蓬莱芝，更拾瑶池草。石床明月梦羲皇，笑指尘区容易老。

我亦住白云，托身武夷岛。偶来尘市伤枯槁，愿与仙人探鸿宝。

仙人在何处，胡麻酒熟春风醉。感像发长歌，我向山中去。
上巳
王炎（宋代）

莫春祓禊好天气，不到水边流一杯。
旋擘红泥尝煮酒，自循绿树摘青梅。
淹留异县客多病，迢递故乡书不来。
历历旧时行乐处，凭栏小立首空廻。
后出郊二首 其二
刘敞（宋代）

岁晚农事毕，里闾竞欢然。相见有馀情，独游颇忘年。

上怀羲皇世，下感沮溺贤。岂以六金印，而轻二顷田。
湖天暮景五首
杨万里（宋代）

琱碎肝脾只坐诗，须髯成雪鬓成丝。
暮云薄幸斜阳劣，合造清愁付阿谁。
越城览胜六首 其三 游阳明洞
谢迁（明代）

溪桥过雨路初乾，步入阳明眼界宽。酒瓮峰回开罨画，羽衣人去剩还丹。

青鞋布袜真乘兴，野蔬山肴漫合欢。尘虑顿空留竟日，不知三岛在人间。
杜鹃花 其二
赵戣（宋代）

冰肌玉骨擅无双，不与山花斗艳妆。欲染啼红冤杜宇，争如傅粉伴何郎。
蝶恋花·小院菊残烟雨细
程垓（宋代）

小院菊残烟雨细。天气凄凉，恼得人憔悴。被暖橙香羞早起。玉钗一任慵云坠。楼上珠帘钩也未。数尺遥山，供尽伤高意。伫立不禁残酒味。绣罗依旧和香睡。
中秋
王柏（宋代）

中秋天气似重阳，幸有庭前桂子香。
书册根边无一事，任他风雨送凄凉。
对镜自祝
黄英（明代）

镜中两鬓渐添霜，祝尔生平愿可偿。政教颂声留陇水，循良列可入河湟。

莫从薄俸争鸡鹜，须识强俄是虎狼。固结汉回枕戈待，玉门关外莽苍苍。
瑞鹤仙·薰风弦上奏
元好问（金朝）

薰风弦上奏。正蛙鸣池沼，莺吟槐柳。龙涎喷金兽。□一番疏雨、梅黄时候。神仙旧友。爱五亭、山明水秀。向□时庆旦，高明富贵，殆由天授。知否风流儒雅，利达丛中，似公稀有。芝兰挺秀。看早晚，定成就。况雪儿佳丽，歌清舞妙，管取天长地久。愿年年预借菖蒲，劝君寿酒。
皇太子释奠诗
何胤（南北朝）

灵象既分，神皇握枢。其降曰命，有书有图。化彰礼乐，教光典谟。

五经夤序，七纬重敷。

保氏述艺，乐正奠师。良玉缘琢，务德由咨。雅沿俗化，风移运迟。

道不云远，否终则夷。

下武增辉，烝哉体圣。三极彝伦，九服骘政。文以止戈，学以流镜。

国崇上庠，人思下竞。

昭昭储后，悊秀克明。徽若稽古，体睿申情。往行内洁，前言外清。

纡光隆业，让龈胶庭。

敷奥折文，悦书敦史。六诗开滞，三易机理。光耀程辉，华翻丽起。

尊圣明贤，释兹敬礼。

仪形初盥，容祗荐陈。罍鬯清飨，俎实芳礼。登歌奏阕，有司告神。

以介景福，庆无不臻。

祝史赞撤，敛圭轩燕。笙镛列阶，展声宿县。舞节金石，歌依越练。

交袖折羽，流龠清殿。

傧仪接贽，相诏初筵。峨峨台弁，灼灼藩蝉。时英整笏，胄子端篇。

大观在上，于斯盛焉。

云行雨施，品物甄流。敷荣散春，兰芬曜秋。道洽虽均，蒙固难周。

进垂智效，退惭山丘。
题寄曹溪禅寺并东南山长老三首 其一
刘鹗（清代）

亲承祖意振宗风，一派曹溪万折东。傍石作亭怜卧虎，临泉持折度降龙。

天开图画平山勇，人仰菩提四海同。劫火弥天仍独在，吾师信是佛中雄。
小息
李流谦（宋代）

倦征当日午，小息散腰顽。
索酒初随意，题诗自破颜。
不须通姓字。聊欲赏江山。
放荡郊园乐，于兹稍稍还。
庚子八月八日再游东山寺
韩缜（宋代）

蜀师当日戍黄金，此地由来险阻深。
漾水东流自纡直，泰山北望正嵚崯。
凉风肃物初秋意，膏泽愆期旦书阴。
同是天涯未归客，荒烟斜日正登临。
新亭
徐观（宋代）

溪流汤汤，山容林林。
公行於亭，鼓瑟鼓琴。
山禽聒聒，溪石崒崒。
公休於亭，左经右律。
山有佳木，侯薪侯蒸。
寻尺之木，厦屋之楹。
渒彼容苀舠，蒸徒以顾。
屹尔中流，恢我王度。
公无恋斯，民无去思。
百里之{门里加岂}，千里之畿。
客中思家
赵孟坚（宋代）

楚楚轻衫翦薄纱，而今忆得在山家。
萧娘为是亲蚕事，嗔带含香紫笑花。
诗一首
王禹偁（宋代）

尽怪吴苏地，琼花冷不销。
时贤临水国，天气似中朝。
密逐江云临，轻随海吹飘。
影沉松坞乱，片响苇蓬焦。
粉拂龙头舫，缯铺雁齿桥。
煮茶收岁计，宜稻采民谣。
拔笋芽先出，欺梅蕊自凋。
谁言未盈尺，犹称不封条。
郡守齐黄霸，明君迈帝尧。
县官惜歌咏，翻恐笑渔樵。
喜小儿辈到行在
陆游（宋代）

阿纲学书蚓满幅，阿绘学语莺啭木，截竹作马走不休，小车驾羊声陆续。
书窗涴壁谁忍嗔，啼呼也复可怜人。
却思胡马饮江水，敢道春风无战尘。
传闻贼弃两京走，列城争为朝廷守。
从今父子见太平，花前饮水勿饮酒。
登鱼台读唐梁至金人碑有感
汪梦斗（宋代）

石台突兀镇荒云，废寺凄凉石有文。鲁国遗风无彷佛，矢鱼以后几纷纷。
题寒雀图
胡奎（元代）

不向云霄振羽翰，萧条自托一枝安。无心更饱秋田粟，任尔黄金作弹丸。
读王伯大都承奏疏
王迈（宋代）

金鏁难羁五色麟，行藏如减国精神。
可怜张禹孔光辈，气息奄奄泉下人。
过徐州谒闵祠三首示周生荣朱兼寄州守陆生时望掌教周生易 其三
湛若水（明代）

数言全母出真诚，兼善无妨见父明。惭愧听听国多妒，祠前三叹绕阶行。
听晓角
李益（唐代）

边霜昨夜堕关榆，吹角当城汉月孤。
无限塞鸿飞不度，秋风卷入小单于。
题许由弃瓢图
释绍昙（宋代）

视尧天下一瓢轻，厌听风梢历历声。
颺下不须频顾恋，始母存取隐沦名。
生民
佚名（先秦）

厥初生民，时维姜嫄。生民如何？克禋克祀，以弗无子。履帝武敏歆，攸介攸止，载震载夙。载生载育，时维后稷。

诞弥厥月，先生如达。不坼不副，无菑无害，以赫厥灵。上帝不宁，不康禋祀，居然生子。

诞寘之隘巷，牛羊腓字之。诞寘之平林，会伐平林。诞寘之寒冰，鸟覆翼之。鸟乃去矣，后稷呱矣。实覃实訏，厥声载路。

诞实匍匐，克岐克嶷，以就口食。蓺之荏菽，荏菽旆旆。禾役穟穟，麻麦幪幪，瓜瓞唪唪。

诞后稷之穑，有相之道。茀厥丰草，种之黄茂。实方实苞，实种实褎。实发实秀，实坚实好。实颖实栗，即有邰家室。

诞降嘉种，维秬维秠，维穈维芑。恒之秬秠，是获是亩。恒之穈芑，是任是负，以归肇祀。

诞我祀如何？或舂或揄，或簸或蹂。释之叟叟，烝之浮浮。载谋载惟，取萧祭脂。取羝以軷，载燔载烈，以兴嗣岁。

卬盛于豆，于豆于登，其香始升。上帝居歆，胡臭亶时。后稷肇祀，庶无罪悔，以迄于今。
大笑菊
姜特立（宋代）

玉瓣金心磊落花，天姿高洒出常葩。
标名大笑缘何事，开口相逢有几家。
商丘访宋五西珝
潘淳（清代）

荻花如雪雁来天，重过西州泪尽然。把袂乍惊千里外，题襟却忆十年前。

场登秫稻新篘酒，地近陂塘旋击鲜。相对莫愁人渐老，嵇康懒慢合高眼。
偈颂一百零二首
释慧远（宋代）

大地山河不现，虚空冷汗通身。
拄杖头边路绝，髑髅眼裹抽筋。
秋夜罗澹峰司李石湖与黄君简高望公分赋
彭睿埙（明代）

晚霞零乱雨初收，露柳风蝉昨夜秋。闻说元规偏爱月，肯容王粲赋登楼。

谁言有策堪经世，不拟将心更养愁。何处少年吹玉笛，欲回天地入孤舟。
仙庐同巽中阿祐忠禅山行
释德洪（宋代）

好山不知源，胜处藏叠嶂。兴来理清游，意适争勇往。

事异倾同识，顾语山答响。野泉行浅沙，脱屦屡植杖。

相羊木阴下，喘坐清相向。阿祐华林风，媚秀得妍状。

忠禅等鹄清，精神照冰段。住山异比丘，韵出羲皇上。

风度太清癯，吐语极豪放。拨置形骸外，卸裓藉草莽。

独余衰退姿，面色馀烟瘴。胜践偶获陪，兹乐非夙望。

一笑粲妍鄙，散坐推少长。愧无斜川诗，苦语出牵强。

读之辄自嗟，幸君一拊掌。
西斋新植萱草甚多作问答绝句二首 其二 答
宋祁（宋代）

我有忘忧号，君为忧世人。欲忧忧底事，胡不暂怡神。
送梁伯暘归括苍三首
刘宰（宋代）

怒风驾海潮，钱塘天下庄。
岷山浚源委，东下极奔放。
中横吴淞江，烟波渺四望。
归欤太史笔，偃蹇九霄上。
将取路霸州视永定河恭送皇太后车驾还宫之作
弘历（清代）

水猎博慈欢，春池极畅观。又将遵甸陆，为复阅桑乾。

简众清前跸，归途奉大安。吉祥云拥处，直北帝都看。
同玄昶上人观山榴
李咸用（唐代）

病随支遁偶行行，正见榴花独满庭。

瘦竹成林人不看，却应著得强青青。
寄黄任道
王令（宋代）

劳生滚滚欲何如，去发纷纷日满梳。
万古圣贤同梦寐，百年天满只蘧蒢。
诗书计出田园後，岁月期收道路余。
安得优游似濠上，共将谈笑戏观鱼。
西江月 雪江见红梅对酒
赵长卿（宋代）

背日犹馀残雪，向阳初绽红梅。腊寒那事更相宜。

醉了还醒又醉。

堪笑多愁早老，管他闲是闲非。对花酌酒两忘机。

唱个哩啰啰哩。
偈颂一百一十七首 其八十二
释绍昙（宋代）

九月九，重阳节。不向东篱赏菊花，只点茱萸茶一啜。

苦涩难尝花如㔢，更吞栗棘蓬肝肠裂。且道陶渊明，还曾知此味么。

莫说莫说。
次韵弟茂通立春四首
范浚（宋代）

春生稚戏我难同，聊复题诗方絮红。
忽得池塘梦中语，知君句律有新功。
郊外
赵公豫（宋代）

秋色全摇落，幽寻兴未穷。閒云回远岫，飞鸟下孤桐。

人事寒相迫，枫林老益红。胜游堪自适，何必上崆峒。
石湖别墅
孙锐（宋代）

一水遥通西渡头，乱山零落树还稠。
先生唱罢村田乐，戴月披蓑理钓舟。
将还三衢呈温守石郎中
赵抃（宋代）

寻山初为子来迎，乘兴随潮入郡城。心赏皆如逸老愿，礼隆仍尽主翁情。

綵舟笳鼓双双闹，金地楼台处处明。风物虽嘉难久恋，安车朝夕且西行。
跋山谷书范滂傅贴
柴中守（宋代）

小春昼日如春晚，饮罢披图清兴远。
夜光照屋四座惊，金薤银钩真墨本。
当年太史谪宜州，肠断梅花栖戌楼。
拾遗不逢东道主，翰林长作夜郎囚。
蛮烟瘴雨森鈇钺，更值韩卢搜兔窟。
老色上面欢去心，惟有忠肝悬日月。
郡丞嗜好殊世人，投笺乞字傅儿孙。
平生孟傅是知已，笔下写出精神骞。
兴亡万古同一辙，党论到头不堪说。
刊章下郡汉道微，清流入河唐祚绝。
先朝白昼狐亦鸣，正气消尽邪气生。
殿门断碑仆未起，中原戎马来从横。
生蛟入手不敢玩，往事凄凉重三欢。
兰亭痤鹤徒尔为，好刻此书裨庙算。
蝶恋花·韵香模马湘兰卷为夏闰枝题
吴昌绶（清代）

比月同娇香有韵。两代春人，一样芳华影。依旧明蝉妆薄鬓。

不如孔雀情缘证。

秀石崇兰纷掩映。福慧双题，红叠绸缪印。儿女悲余笳鼓竞。

吟笺恨少孙文靖。
挂席
屈大均（明代）

青东吹挂席，舟拔一峰高。烟雨生魂梦，风波失羽毛。

但能长袯襫，不敢恨蓬蒿。游侠胡为者，徒令愧宝刀。
柯谷
张耒（宋代）

柯谷秋已晚，衡门终日闲。
老唯谋酒食，病更怯风寒。
暖脚毡鞋稳，蒙头衲帽宽。
年来谙世事，对客欲忘言。
寄三城旧友卫比部二绝
邵雍（宋代）

景好身还健，天晴路又乾。
小车芳草软，处处是清欢。
寄荣子雍三首 其三
张耒（宋代）

家家新酒滴新醅，残岁峥嵘春欲回。霜野寂无新到雁，雪林寒有欲开梅。

关河路永双横辙，天地身閒一举杯。酬答风光千点泪，怯将愁眼更登台。
桃花口
田需（清代）

午过潮痕寸寸生，邮亭长短数归程。湿帆暮雨桃花口，一棹樵风送客行。
曾宏甫见过因问讯鞓红花则云已落矣惊呼之馀
曾几（宋代）

南渡年来两鬓霜，牡丹芍药但他乡。
即从江水浮淮水，便上维扬向洛阳。
灯下看梅
陆游（宋代）

风雨经旬怯倚阑，梅花折得就灯看。
有情应记去年别，无寐不禁清夜寒。
病起榰筇幽兴在，春迟载酒後期宽。
篱东数树尤奇绝，日遣蛮童候路乾。
和张敏之诗七十韵三首 其二 再用张敏之韵
耶律楚材（元代）

我爱张公子，丁年密退藏。施为宜法则，议论自馨香。

元气却不死，深陂岂可量。儿时供府荐，壮岁已名扬。

汲汲尊尼父，堂堂类子张。迁居择邻里，濯足拣沧浪。

作传编毛颖，谈玄说剑铓。奇才千古重，令问万民望。

气压四明客，调穷三耳臧。典谟师我舜，雅颂起予商。

绵蕞曾陈汉，仁术屡说梁。本非中酒困，长为和诗忙。

道长茹连拔，时衰心独伤。篆文遒似李，隶字楷如王。

青眼予能作，白眉君最良。万言陈国利，一战捷文场。

出海游龙舞，腾空翥凤翔。十全君子行，一代士林光。

句法吾师范，诗材我窃攘。忠心常向日，直节欲淩霜。

文没岁云久，道亡天未将。狂澜时既倒，木铎子宜当。

德业能纯粹，学术靡理疆。冲天憎燕雀，当路恶豺狼。

绮语吟千韵，宸笔扫十行。行藏关治乱，出处卜兴亡。

郡隶清河上，家居杜曲傍。登科年甫冠，修史发初苍。

仙观尝新欠，宫园醉晚凉。朝天恭踧踖，退食独彷徨。

得暇多休沐，游山小治装。一卮持竹叶，左手把无肠。

官酒浇三斗，宫词唾百章。阮声师校尉，琴诀受嵇康。

似玉风神异，如兰气味长。坦怀无戚戚，明见笑伥伥。

草檄堪医疾，针诗可治肓。博闻敌武库，高价重珠囊。

忧患经多故，艰难已备尝。悲歌声历历，雅调韵洋洋。

造次必于是，中心何日忘。生涯两书箧，香火一禅床。

海上寻徐福，壶中觅长房。流传虽若此，真伪甚难详。

水国波奔激，仙乡路渺茫。孤身朝北阙，皓首叹东阳。

险韵嚼佳句，残英嗅冷芳。仁人今尚在，箕子本佯狂。

洪范明皇极，彝伦叙有常。百王遗礼乐，三代旧轩裳。

会补南极缺，能令北斗昂。无媒言嗫嚅，失志思回遑。

秋老空悲扇，天凉反卖浆。却来频渭钓，又绝在陈粮。

志道衰犹梦，依仁老更刚。故家三径远，薄土一廛荒。

混混常无舍，乾乾体自强。卒躬能省己，行道不踰方。

宁耻身衣褐，谁嗟日食糠。起歌明月夜，舒啸白云乡。

绮夏终辞汉，巢由固避唐。名极得三者，柴立机中央。

荣遇传金马，题名刻玉堂。未窥君所蕴，徒见子之墙。

遣欲绝形累，无贪不行妨。一瓢渠乐逸，陋巷我忧惶。

牺易韦编暗，麟经古卷黄。著述遵辅嗣，去取笑公羊。

再辨麟绝笔，重笺城复隍。焦桐人不识，独有蔡中郎。
送杨博士计偕北上
邢侗（明代）

蒯缑犹似布衣时，题柱休令关吏知。
晓渡白沟河上路，雪残鸦拂野棠枝。
入京翻遣似并州，数醉乡人春酒楼。
来日寄将消息否，绮窗寒树着花愁。
画舫清游卷
张宁（明代）

摇摇书画船，渺渺三江水。朝披越峤云，暮听吴门雨。

高深洞玄黄，招邀尽青紫。所愧子长游，吾行未能止。
临刑口占
邛州僧（宋代）

宿业因缘人不知，如今啐啄与同时。
今生欢喜偿他了，来世分明不欠伊。
梦幻色身从败坏，闲田虚树已生枝。
休休休也归家去，石云怀胎产一儿。
书怀
谢薖（宋代）

赖有书遮眼，初无客就谈。身閒唯取醉，发短仅胜簪。

学僻今何用，囊空宝不贪。老师行驻锡，准拟问前三。
夔州竹枝歌九首
范成大（宋代）

赤甲白盐碧丛丛，半山人家草木风。
榴花满山红似火，荔子天凉未肯红。
咏怀五首 其二
马鸣萧（清代）

空谷得高士，栖迟守敝帷。鸣禽饶夕气，流水静朝晖。

评史存疑信，尊经识指归。客来深柳下，相对制荷衣。
和运司园亭 其五 月台
丰稷（宋代）

石印鱼在屏，犀透星入角。乃知明月光，日用心不觉。

陟此百尺台，馀念坐消剥。洞晓弦望机，仙丹兹可学。
就食
杨蟠（宋代）

未知田上劳，徒厌鼎中味。
及与农事接，方惊食者贵。
余生寡营求，念此岂易致。
况敢怀寸录，平居但羞愧。
黄石还渔溪寄刘九四首
陈藻（宋代）

孤青湖外几时归，想极吟孤落月知。
身似南飞乌与鹊，归来何处不相思。
任阆中下乡检田登艾萧山北望
薛光谦（唐代）

观农巡井邑，长望历山川。拥涧开新耨，缘崖指火田。

荒村无径陌，古戍有风烟。瓠叶萦篱长，藤花绕架悬。

岸高攒树石，水净写云天。回首乡关路，行歌犹喟然。
涵虚阁
陈方（元代）

高标何崔嵬，结搆苍崖上。群山如儿孙，罗列皆北向。

势入五湖如，气敌万夫壮。想当全胜时，自足恃保障。

登之尚心怀，却倚独惆怅。远近互出没，风霭相摩荡。

草木乱如云，乾坤悄孤望。矫手不成翔，无从挽尘鞅。
兵后送薛居士移家安吉
皎然（唐代）

旧游经丧乱，道在复何人。寒草心易折，闲云性常真。

交情别后见，诗句比来新。向我桃州住，惜君东岭春。
昼睡
邵雍（宋代）

昼睡功夫未易偕，羲皇以上合安排。
心间无事饱食后，园里有安闲步回。
未午庭柯莺屡啭，已残花径客稀来。
请观世上多愁者，枕簟虽凉无此怀。
送袁太初归剡原袁来杭宿传法寺寺在德寿宫北今行路及园即宫旧址
谢翱（宋代）

大雷山下鄞江口，石湿落星海涵斗。莓苔琐窗居鬼神，散发天衣夜行酒。

百年绮语堕凡尘，刘公不还谢公走。祇今零落三秋霜，犹说先朝人物薮。

道逢袁家美年少，欲挽吴潮归两袖。自言学出戴君门，又说舒君忘年友。

舒君白头爪尘垢，戴君业成衣露肘。君来何处觅知音，吊古凄凉无老叟。

出门择语归计餐，顾忌惭皇无不有。不如归食空江槎，初生淡菜如珠母。

风帆送客来夷洲，白帢青衫谈不朽。君不见君今宿寺多鄞僧，耆旧能言几人在。

隔墙食柏秋麝过，废石坡陁旧南内。
送僧归云岩
释德洪（宋代）

和气津津出眉宇，平生快活随缘住。忆昨思山林下来，如今却向城中去。

燕子初飞帘幕风，海棠睡重清明雨。重唱龙山诸佛机，红尘动处云成缕。
清平乐（劝陈参政）
史浩（宋代）

吾皇睿哲。廷有真三杰。同向清时扬茂烈。掩迹皋陶夔契。

联镳时访山樊。凉生花底清尊。太史明朝日奏，台星皆聚柴门。
漾舟昆明湖
弘历（清代）

平明宿雨收，却暑漾华舟。荷芰馥露气，漪澜增涨流。

宛在风来凉，若济波乘浮。空翠落湖心，丛碧犹峰头。

天水相与澄，报我行临秋。
念奴娇·水空高下
陈三聘（宋代）

水空高下，望沈沈一色，浑然苍碧。天籁不鸣凉有露，金气横秋碧碧。玉宇琼楼，望中何处，月到天中极。御风归去，不愁衣袂无力。此夜飘泊孤篷，短歌谁和，自笑狂踪迹。咫尺蓝桥仙路远，窅窅云英消息。疏影婆娑，恍然身世，我是尊前客。一声凄怨，倚楼谁弄长笛。
拟李白蜀道难作梁父吟
胡应麟（明代）

抱膝南阳庐，明时甘陆沈。唐尧倦六合，飞书入深林。

颍川之水，咄嗟不足洗余耳，拂衣长啸直上岱宗之嵚岑。

岱宗高高不得上，卧龙之叟来相寻。邀余憩梁父，重作梁父吟。

我吟梁父君莫猜，仰天叱咤浮云开。晏婴侏儒忌贤哲，二三力士庸堪哀。

古来封禅之君七十二，其人一一俱尘埃。请为梁父吟，我吟君莫猜。

梁父中天十万八千有馀丈，一柱亭亭迥出泰山上𥓂砑。

巃嵷独立标乾坤，恍若元气浮昆崙。龟蒙凫绎以东诸阜尽培塿，纷纭拜伏罗儿孙。

决眦断虹入，荡胸明霞屯。手接飞鸟度，步学猿猱蹲。

竦身十八盘，象纬渐可扪。黄河一线绕山麓，徂徕矫首势欲吞。

鹿卢之蹻抟旋撇捩不遑息，神人绝顶为我开天门。

开天门，阅仙籍，其间似有胡生名，谪向金华煮白石。

朝从天门卧，夜坐日观峰。峰头望海色，灏灏连长空。

五城十二楼，嵯峨驾天风。天鸡乱鸣不知夕，回飙忽卷大海立。

海水横飞十洲溢，滟滟扶桑吐朝日。红轮轣辘碾太虚，我欲乘之走八极。

金银台殿咫尺间，玉女携余掉臂入。掉臂入，谒元君，呵赤蜺，导黄麟。

右拍浮丘肩，左顾招广成。神农以还九千九百九十有馀帝，扬雷掣电纷纷跨鹤而来迎。

鸟篆鸿章閟灵迹，仲尼扪崖怪难识。蛟螭缺落狐兔跑，对此抚膺重叹息。

翠华茫茫杳何处，四顾中原日无色。君不见秦祖龙，云亭柴望拥列辟，衣冠剑舄如云虹。

至今沦没尽荒草，故物但有当时松。君不见汉孝武，驰驱栾大延文成，卤簿干旄照东鲁。

东方小儿弄乃公，寂寞荆榛翳抔土。吁嗟乎，秦皇汉武真蜉蝣，我今胡为此滞留。

拂袖行歌下梁父，下山竟作齐东游。齐东道上逢李白，飞扬跋扈心神投。

鹔鹴之裘五花马，一醉五月眠高楼。吴钩如霜雪花落，纵横眼底无全牛。

我歌梁父属尔和，遥空立降双青虬。世人拍手笑轻薄，我嗤人世真累囚。

渭滨老叟太多事，行年八十图封侯。鄙哉齐国三竖子，沾沾一果同猕猴。

力排南山躯九尺，杀身反堕侏儒俦。隆中释耒大星殒，人间事事当回头。

头上青丝一朝倏尔变白发，九州之伯四岳之长如悬疣。

梁父吟，歌莫愁，男儿有身睥睨六合追巢由。不然淋漓大白扫椽笔，阳春百代鸣天球。

犹胜古来封禅之君七十二伐功，诩德誇蚩尤。君不见七十二家文字总顽石，汉碣秦碑半颓泐。

惟有青莲居士梁父吟，万古长悬岱宗日。惟有青莲居士梁父吟，万古长悬岱宗日。
马上小睡
孔平仲（宋代）

夹路桃花眼自醉，昏昏不觉据鞍眠。觉来已失初时景，流水青山忽满前。
狐非狐
洪亮吉（清代）

天门开焦梨，狗子天边来。狐非狐，貉非貉。吠声长，达河朔。

青雀何嗷嗷，新巢复旧巢。旧巢鹦鹉啄，新巢饱犬腹。

犬乎犬乎尔何酷，会见金鸡树头哭。
送朱冬青赴渔浦税
尹廷高（元代）

青衫未著且仝征，坐对吴山晚倍明。晓市鱼虾官锞足，春江鸥倍客吟清。

胸中老气吞银浪，句里西风带赤城。烟树迷茫空惜别，阳关歌罢暮潮平。
秋夕示超然
释德洪（宋代）

夜色已可掬，林光翻欲流。一钩窥隙月，数叶搅眠秋。

清境扶归梦，残缸替客愁。搜诗时画席，忽觉此生浮。
寄断江上人
宋无（元代）

长江泻百滩，句截断狂澜。片石青松下，孤风白日寒。

空花随麈落，晓月对棋残。谁共清吟癖，岩扉敞夜阑。
东皋
王安石（宋代）

东皋揽结知新岁，西崦攀翻忆去年。
肘上柳生浑不管，眼前花发即欣然。
木兰花令·元宵似是欢游好
苏轼（宋代）

元宵似是欢游好。何况公庭民讼少。万家游赏上春台，十里神仙迷海岛。
平原不似高阳傲。促席雍容陪语笑。坐中有客最多情，不惜玉山拚醉倒。
爱梅
方蒙仲（宋代）

谩言同一嗜，世尽爱梅人。
亦有行歌者，腰镰采作薪。
之官新定寓兴三首
张伯玉（宋代）

汴水东浮不系舟，到官无事只轻鸥。
不才自古侥天幸，请却俸钱溪上游。
横吹曲辞。出塞
刘驾（唐代）

胡风不开花，四气多作雪。北人尚冻死，况我本南越。

古来犬羊地，巡狩无遗辙。九土耕不尽，武皇犹征伐。

中天有高阁，图画何时歇。坐恐塞上山，低于砂中骨。
云之蒸三首
李孝光（元代）

五日一风十日雨，凉著稻花香著土。秋风䆉稏黄粘天，千家万家狂欲舞。

溪头大笑语向人，溪南出云溪北雨。
至日
杨云鹏（元代）

又见葭灰动一阳，岂堪卧病客殊方。老怀不似少年好，短景始殊今日长。

黄犬既难遥附信，玄龟何用苦支床。恨无羽翼高飞去，六六峰前望故乡。
赋得寿星见
卢渥（唐代）

玄象今何应，时和政亦平。祥为一人寿，色映九霄明。

皎洁垂银汉，光芒近斗城。含规同月满，表瑞得天清。

甘露盈条降，非烟向日生。无如此嘉祉，率土荷秋成。
白蘋洲碧衣女子吟
佚名（唐代）

碧水色堪染，白莲香正浓。分飞俱有恨，此别几时逢。

藕隐玲珑玉，花藏缥缈容。何当假双翼，声影暂相从。
病中
王令（宋代）

十日身无一日宁，病源知向百忧生。
寒侵骐骥应方瘦，蠹满楩楠岂易荣。
小合昼闲书帙乱，画堂风静药罗声。
北山扶杖终归去，寄语岩猿莫晓惊。
送武补阙
襄阳妓（唐代）

弄珠滩上欲销魂，独把离怀寄酒尊。

无限烟花不留意，忍教芳草怨王孙。
雪
黄景说（宋代）

瑶林中有翳桑儿，鼎贵生涯不救饥。
愿缩天人散花手，放渠奔走趁晨炊。
密雨
华镇（宋代）

昨夜好风月，须明陟路岐。阴云生陇上，密雨满天涯。

岂患泥涂恶，难堪仆马疲。却愁期会失，心绪乱如丝。
送狄员外巡按西山军（得霁字）
岑参（唐代）

兵马守西山，中国非得计。不知何代策，空使蜀人弊。

八州崖谷深，千里云雪闭。泉浇阁道滑，水冻绳桥脆。

战士常苦饥，糗粮不相继。胡兵犹不归，空山积年岁。

儒生识损益，言事皆审谛。狄子幕府郎，有谋必康济。

胸中悬明镜，照耀无巨细。莫辞冒险艰，可以裨节制。

相思江楼夕，愁见月澄霁。
苍梧谣 正月三日自题墨牡丹扇
顾太清（清代）

侬。淡扫花枝待好风。瑶台种，不作可怜红。
夏日天界寺古桧下同诸词客听雨
邓云霄（明代）

林外斜阳侧布金，忽团云气昼阴阴。谁传玉女吹流电，不信天花散作霖。

大泽共沾功德水，空山遥听海潮音。君看叶上明珠动，可悟青莲不染心。
阿喜塞口
张鹏翮（清代）

巴塘云影日悠悠，黑水金沙绕塞流。一夜悲风摇草树，千山明月照江楼。
听雨诗
苏泂（宋代）

三分春事二分休，造化明明百草头。
一夜雨声清似玉，半窗梅影淡于秋。
家贫只与诗为伍，客去从教睡作俦。
败衲依然湖海阔，老来无喜亦无忧。
普化赞
释绍昙（宋代）

大悲院里趁村斋，卒死无人出地埋。
捏怪凌空摇木铎，春风处处露尸骸。
项羽庙
曾棨（明代）

百战休论盖世功，鸿门宴罢霸图空。虞歌慷慨孤灯下，楚业消沉一炬中。

露湿古墙秋藓碧，霜含老树夕阳红。英魂若到彭城路，忍听高台唱《大风》。
念奴娇（清明）
汪卓（宋代）

谁家野菜饭炊香，正是江南寒食。试问春光今几许，犹有三分之一。枝上花稀，柳间莺老，是处春狼藉。新来燕子，尚传晋苑消息。

应记往日西湖，万家罗绮，见满城争出。急管繁弦嘈杂处，宝马香车如织。猛省狂游，恍如昨梦，何日重寻觅。杜鹃声里，桂轮挂上空碧。
铜山
程九万（宋代）

飞鸟投林去复还，临风恒忆旧家山。平生杖履经行处，杳在云烟髣髴间。
酬仆射牛相公晋国池上别后至甘棠馆忽梦同游…口号见寄
刘禹锡（唐代）

已嗟池上别魂惊，忽报梦中携手行。

此夜独归还乞梦，老人无睡到天明。
题宝积寺
释元觉（明代）

乱馀山路少人行，古寺閒花满径生。铁铸真僧重过火，土颓金像不知名。

石幢有咒云常护，香阁无基草自平。头白樵夫频向说，十年岩壑罢春耕。
偈二首 其二
释居慧（宋代）

百尺竿头弄影戏，不唯瞒你又瞒天。自笑平生歧路上，投老归来没一钱。
夜宿吴原博太史修竹馆时与陈玉汝别 其三
史鉴（明代）

北风何烈烈，万籁鸣参差。向夕继以烛，壶觞相为持。

初月出云间，残雪拥寒阶。
寄题庐山旧草堂，兼呈二林寺道侣
白居易（唐代）

三十年前草堂主，而今虽在鬓如丝。登山寻水应无力，

不似江如司马时。渐伏酒魔休放醉，犹残口业未抛诗。

君行过到炉峰下，为报东林长老知。
和答郑宪分赠米帖
张栻（宋代）

字中有笔米博士，片纸人间什袭藏。好帖袖归终日看，从渠车马闹康庄。
得吼万琼州信
释函是（明代）

海外行人少，艰难远寄书。兵荒千里外，存殁九年馀。

目尽无飞雁，天长只敝庐。徘徊山日下，一倍惜居诸。
丁酉北还述怀呈社中诸子
茅维（明代）

长河帆底夕阳浑，路入乡关思转繁。
水涸舳舻徒满眼，天低禾黍只孤村。
那堪宿雁冲沙噭，更指寒鸦背雨屯。
河朔建儿仍不忘，紫缰白马炤秋原。
往复无间
释重顯（宋代）

半夜子，樵唱渔歌声未已。
雨花徒说问空生，高枕千门睡方美。
花发沁园春 小春见梅
况周颐（清代）

薄暖轻寒，去春还远，绮窗又见春色。纤红吐秀，小碧衔妍，略约去年风格。

年时记得。花落后、时时相忆。恰开也、又说花枝，撩人春恨如织。

问讯瑶台咫尺。算何郎韶颜，一见还识。帘深贮艳，槛曲移香，何处好春消息。

花前小立。应胜似、无端寻觅。便三点、两点春光，此时多少怜惜。
醉中戏赠淳上人
李彭（宋代）

上人汤休徒，肯顾亦云屡。衣上凤栖云，辨我林壑雨。

殊方怨别馀，苦乏碧云句。禅间傥能来，聊用慰衰暮。
次韵答陈石泉
王舫（宋代）

炎气涨空碧，散作藕花秋。幽趣兰为佩，浮生芥作舟。

可人从远别，何日许重游。奁玉清无底，楼居第几州。
题红拂妓戏呈陈全人 其二
梁朝钟（清代）

西京郁李不知愁，人逐秦淮汴水流。只道银屏藏越国，谁疑金屋眝吴钩。

朱蹄驳马伤铅粉，青岳黄河怨白头。莫负宫袍灯下泣，蛾眉有泪洒神州。
汴京纪事二十首·其十八
刘子翚（宋代）

仓黄禁陌夜飞戈，南去人稀北去多。
自古胡沙埋皓齿，不堪重唱蓬蓬歌。
寄洪稚存
杨梦符（清代）

曾言卖赋办归装，归著蓑衣住蟹庄。不道雍容美车骑，游梁便拟作赀郎。
喝石岩
释元肇（宋代）

皓首来迎宴坐师，山灵易地致俱胝。要知弘法回天力，但看精诚裂石时。

一径藓苔春寂寞，断崖文字雨淋漓。徘徊想像登云处，风撼松杉万壑悲。
送春
罗邺（唐代）

欲别东风剩黯然，亦知春去有明年。

世间争那人先老，更对残花一醉眠。
初秋感事三首
刘克庄（宋代）

跌荡当年赋两京，晚抛笔砚事春耕。
达空函启已心懒，读夹注书犹眼明。
金匮旧闻虚论次，香奁少作悔流行。
而今老病都休也，起听秋声百感生。
御试二仪合德诗
田锡（宋代）

圣主承祧兑泽深，乾坤玄化合尧心。
黄舆比厚施生植，白日齐明远照临。
周变至仁符积载，滂流睿渥若春霖。
游鳞在藻方谐性，犷俗乘桴自献琛。
和悦感人生瑞霭，穆清流咏在薰琴。
小臣幸与观光试，敢效祈招颂德音。
除宣城守赠元忠毅父次其韵
孔武仲（宋代）

垂杨正好移舟看，轻舸何妨出沐迟。
叠嶂双溪虽未历，白云芳草已相知。
和子瞻尚书仪曹北轩种栝
范祖禹（宋代）

苏公沧洲趣，日夕怀山阴。
公堂植珍木，寄梦天姥岑。
亭亭碧玉干，气象俯乔林。
雷霆已难拔，霜雪何敢侵。
苍皮卷鳞甲，细叶抽锋针。
稍出珊瑚枝，中含笙磬音。
鸾凤待栖息，讵肯容凡禽。
西风荡积雨，畏日方流金。
潭潭宗伯府，窈窕岩谷深。
北窗卧羲皇，笑语合朋簪。
苍生望安石，出处本无心。
万象入毫端，四溟纳胸襟。
文房俎豆列，武库矛戟森。
甘棠爱召伯，勿使蝼蚁寻。
世俗多贵远，岂知古犹今。
他年老东山，应记梁父吟。
偈颂一百二十三首 其一二一
释普度（宋代）

声前一句，格外一机。不堕古今，宁存凡圣。妙高台上，玉鉴光中。

日日安居，时时禁足。风恬浪静，海晏河清。长期短期，平等受用。

阑干同倚不同倚，消得龙王多少风。
晚步
连文凤（宋代）

不知风露寒，深坐翠微间。
对酒秋花尽，看云暝鹤还。
钟声黄叶寺，樵唱夕阳山。
安得吟身健，长随白日间。
早秋客舍忆故山
王醇（明代）

何处非如寄，一山安足云。
秋来倚林阁，日看度江云。
客况层苔老，疑心杂响闻。
遥知溪墅月，坐少一人分。
大中祥符五岳加帝号祭告八首
佚名（隋代）

节彼乔岳，神明之府。
秩秩威备，肃肃灵宇。
懿号春崇，庶物咸睹。
帝籍升名，式绥九土。
南关道中
苏民怀（明代）

我行入南中，事事皆殊傀。怪石马蹄生，好峰当面起。

竖者如鍪牟，蹲者似犀兕。是时春仲交，草木渐畅美。

风雨所摧残，瘴雾所煎靡。石壁馀嶙峋，点缀互苍紫。

嘤嘤春鸟鸣，湜湜泉流弥。带刀椎髻奴，出入俱妻子。

伐木响山椒，时闻深涧底。窈窕转前旌，鼓角馀声里。

边吏远来迎，骑踏旄头驶。古称花面蛮，于今亲见矣。

其言虽侏𠌯，其俗尚淳俚。愧彼中华人，衣冠盛包匦。

机械互纷拿，文墨相宛委。徒工鞶帨姿，何裨结绳理。

子欲居九夷，无乃意为是。
又和清明日兀坐用前韵
陈文蔚（宋代）

天理流行不用寻，鸢飞鱼跃自升沉。
细观自有昭然处，始信严师是此心。
和元伯走马看牡丹
黄庶（宋代）

城中走马趁残春，诗别余花句句新。
何似园家不吟醉，姚黄魏紫属游人。
秋兴
施远恩（清代）

愁破方知酒有功，酒杯尽日不教空。飘萧败叶千山雨，零乱寒花一径风。

小摘晚菘含露碧，试尝新橘带霜红。閒中自有消閒趣，底事矶边理钓筒。
登湘阴北寺江亭
孔武仲（宋代）

古县峨新刹，孤亭占上头。
野苔侵坐绿，江水带天流。
丝断湘灵瑟，苹荒帝子洲。
人寰真是梦，顷刻已千秋。
临江仙·南园池馆花如雪
冯延巳（五代）

南园池馆花如雪，
小塘春水涟漪。
夕阳楼上绣帘垂。
酒醒无寐□，独自倚阑时。
绿杨风静凝闲恨，
千言万语黄鹂。
旧欢前事杳难追。
高唐暮雨，空只觉相思。
过季父新阡
刘克庄（宋代）

父兄俱映汉藜青，独老空山聚冻萤。
生不肯扶灵寿杖，死堪上冻少微星。
向来枕膝传师学，末后悬棺合礼经。
惟有书房旧时月，夜夜得得照疏棂。
宫词 其一
赵佶（宋代）

殿庭内外锦衣重，彩仗雕舆相映红。敌使未尝经便殿，始瞻仪卫慑羌戎。
栝城
林景熙（宋代）

寒芒曾动少微星，一水溶溶叠嶂横。
落日渔舟吹远笛，断烟戍屋带荒城。
沙鸥欲近如招隐，关树无多亦厌兵。
却忆莺花亭外路，太平箫鼓沸春声。
都中同马伯起戴公纶送家启图
区大纬（明代）

天涯芳草碧纤纤，送客都门诗酒兼。话以忘形欢正剧，客缘将别恨偏添。

雪歌自愧巴人和，星聚重烦太史占。我亦将归对黄菊，销魂无用赋江淹。
感皇恩（元夕后二日，同彦敬郎中饮洪宣慰山园红梅下，得感皇恩二关）
张侃（宋代）

住处记曾游，十年重到。罨画湖山最春早。红梅几树，一夜东风开了。矮松脩竹外，依然好。

玉色醺酣，香团娇小。消得金尊共倾倒。满怀风味，前度何郎今老。徊徊疏影里、花应笑。
盱川夜泛
林徵韩（清代）

两行疏柳夹河桥，且就轻波试短桡。船小不容多载酒，月明何处一吹箫。

沙鸥水次依眠稳，野鹤天空入梦遥。终夜自醒还自醉，那关愁长与愁消。
雨中送王伯良病足东渡
谢与思（明代）

屐有先登兴，堂怜不下时。山灵笑拘束，吾意恨羁离。

雨裛囊琴润，潮生渡鹤迟。那堪官阁望，吟苦独支颐。
金缕曲 送外
屈蕙纕（清代）

碧草迷南浦，望天涯、暮云重叠，乱山无数。去去烟波今更远，梦影犹迷前路。

惟愿取、情深无阻。一点灵犀相照处。寄鱼函、密密休迟误。

多少恨，向谁诉。

绿阴容易闲庭暮。掩帘栊、低回脉脉，瑶琴愁抚。遥想星轺催早发，遮断瘴云腥雾。

更烈日、当空如火。暑雨寒风关塞隔。愿君身、眠食须调护。

惜金缕，寄情愫。
雪霁登休逸台
韩琦（宋代）

休逸台头雪乍晴，病眸虽涩亦增明。几年无此三农乐，万物皆随一气清。

修竹拒寒森晚节，垂杨偷润袅春情。当轩欲绘西山景，巧笔何人似李成。
盖宽饶
文同（宋代）

次公清而狂，其本出天性。
惜哉公廉质，不以儒术正。
陷害公峭刻，奸犯语坚劲。
在位及贵戚，合然仇怨盛。
稀迁愈失意，躁戾因以逞。
王生识其趣，劝以全寿命。
胡为不开纳，封事转凌横。
五帝官天下，此语岂君听。
上怒以不改，章不求众定。
礭然金吾奏，直以大逆订。
虽为郑昌颂，高嫉掩一诤。
遂尔属诸吏，羞复受笞榜。
行当北阙下，辄引佩刀刭。
时虽众所怜，终为端士病。
陶寺丞挽诗
孔平仲（宋代）

清德如彭泽，高名继隐居。弦歌非我志，泉石爱吾庐。

世事冥心外，门风积庆馀。鱼轩偕鹤发，归葬引双车。
武康道中
释文珦（宋代）

又过防风旧国西，客怀烟景两凄凄。
青山环绕疑无路，白水分流尽入溪。
竹外野祠荒甃缺，柳边渔户草庐低。
萍蓬漂转成何事，不及林猿有定栖。
门有车马客行
袁宏道（明代）

门有车马客，锦襕乌纱巾。寒毛接短鬓，丝丝沙与尘。

问子何劳劳，上书西入秦。八年始一命，官卑不救贫。

冒霜揖槐柳，望灰拜车轮。一身百纠縳，形如一束薪。

手缠不自解，利刃寄他人。蔗与蘖同餐，虽甘亦苦辛。
长相思·以书寄西泠诸友即题其后
吴锡麒（清代）

说相思，问相思，枫落吴江雁去迟。天寒二九时。
怨谁知？梦谁知？可有梅花寄一枝？雪来翠羽飞。
端午日礼部宿斋有衣服彩结之贶以诗还答
权德舆（唐代）

良辰当五日，偕老祝千年。彩缕同心丽，轻裾映体鲜。
寂寥斋同省，款曲擘香笺。更想传觞处，孙孩遍目前。
曾元恕累日不相见以诗垂寄依韵和答
强至（宋代）

丈夫收功名，要在少壮时。
今予四十强，才短良时遗。
俯首入掾曹，所托真一枝。
动静系他人，何异马受縻。
事业乖圣贤，饥寒愧妻儿。
浩歌望青云，致身分已迟。
江湖久去眼，终日怀钓丝。
元恕知我深，爱恶非众随。
怜我事冗宦，役役犹儿嬉。
十日不一见，敢以奔走辞。
与子结永好，交情保无移。
相从文酒欢，晚岁沧洲期。
双碑绚彩
马映星（明代）

圣世文明赑屃知，千年石鼓弄新姿。苔风藓雨痕皆化，岩秀壑流势自宜。

三绝明兼摩诘画，五纹暗带少陵诗。依稀洙泗尼山色，掩映皇畿焕羽仪。
琵琶泓
杨谟（宋代）

晋城出郭十里馀，嫩柳山花满岩麓。苍苔蹭蹬步亦艰，百丈悬崖挂层屋。

老僧正睡门不闭，习习阴风起幽谷。耳聩不闻琵琶声，但见一泓春水绿。
介卿送方竹杖以诗谢之
蔡戡（宋代）

何必穷搜到大宛，仰山龙种出天然。
直方自得坤爻动，坚瘦宜居灵寿先。
剩喜登山扶病足，不妨倚壁伴清眠。
故人若问今无恙，不似山僧故削圆。
边庭送别
张蠙（唐代）

一生虽达理，远别亦相悲。白发无修处，青松有老时。

暮烟传戍起，寒日隔沙垂。若是长安去，何难定后期。
端午帖子·太上皇帝阁
周必大（宋代）

剪舌双鸲鹆，朝来学语新。
祝尧千万寿，岁岁乐端辰。
臂痛六言 其一
林希逸（宋代）

六十六翁衰久，四百四病更多。臂用火攻未可，心存水观如何。
问祖显疾
章甫（宋代）

隐几维摩诘，伤春杜拾遗。
观身如聚沫，忧国正攒眉。
药裹添新说，腰围减旧时。
朝来强饭不，问讯一凭诗。
岑彭
徐钧（宋代）

雨骤风驰善用兵，公孙击地欢如神。
如何壁垒疏防夜，已悟彭亡竟殒身。
偈四首 其三
释法恭（宋代）

见得彻，用时亲，相逢尽是个中人。望空雨宝休誇富，无地容锥未是贫。

踏著秤磓硬似铁，八两元来是半斤。
溪傍梅花初开二首
张嵲（宋代）

溪流一派碧潺潺，落蕊随溪出乱山。
惟有刘郎重回首，往来行客更谁攀。
太庙乐歌九首 其三 俎入歌
牛弘等奉诏作（隋代）

祭本用初，祀由功举。骏奔咸会，供神有序。明酌盈樽，丰牺实俎。

幽金既荐，缋错维旅。享由明德，香非稷黍。载流嘉庆，克固鸿绪。
酬正录直学 其二
徐鹿卿（宋代）

剑冰望梅关，山川接邻壤。前哲馀典刑，多士德心广。

曾子重而厚，朱张妙存养。吴子粹而雅，笔耕惩卤莽。

有友五人焉，亦足共清赏。烱然玉韫椟，持此将安往。
县斋读书（在阳山作）
韩愈（唐代）

出宰山水县，读书松桂林。萧条捐末事，邂逅得初心。

哀狖醒俗耳，清泉洁尘襟。诗成有共赋，酒熟无孤斟。

青竹时默钓，白云日幽寻。南方本多毒，北客恒惧侵。

谪谴甘自守，滞留愧难任。投章类缟带，伫答逾兼金。
感事
朱槔（宋代）

元规负康济，徒手婴群雄。
兵从历阳来，无地逃奸锋。
谁乎死社稷，千载一卞公。
英风与义气，建立万江东。
绝句漫兴九首·其七
杜甫（唐代）

糁径杨花铺白毡，点溪荷叶叠青钱。
笋根雉子无人见，沙上凫雏傍母眠。
戴帅初九日无憀以满城风雨近重阳为韵七首袖而示余因次其韵 其七
陈著（宋代）

平生朋友乐，鱼泳雁飞翔。如今不复昔，往往深退藏。

安得无言心，相照松柏霜。饮此九日酒，味哉剥果阳。
卧云樵者
李吕（宋代）

山深成独往，伐木声丁丁。
莫作烂柯客，长年玩一枰。
绍兴丙辰冬十有二月戊申赵德载赴官宕渠入境
赵德载（宋代）

三年冷眼笑吹竽，世态炎凉我自如。
却怪天公亦人事，入邦便有雨随车。
追和李白秋浦歌十七首 其六
郭祥正（宋代）

水有锦驼鸟，山多杜宇花。扁舟投夜泊，来自长风沙。
过彭蠡湖七首 其五
黄淳耀（明代）

楚俗尊祈赛，龙神气色殊。分风勤客子，割肉醉师巫。

笳吹殷胶轕，云车飒有无。康山遗庙在，血食想雄夫。
寄张羽王别驾
王世贞（明代）

诗穷不肯送，宦拙与谁论。日月青衫老，风霜白发新。

平津无上客，楚泽有孤臣。问我秋来计，清尊夜夜亲。
过吴淞江
顾观（元代）

洞庭一水七百里，震泽与之俱渺茫。
鸿雁一声天接水，蒹葭八月露为霜。
轻风谩引渔郎笛，落日偏惊估客航。
我亦年来倦游历，解缨随处濯沧浪。
秋晚
高鹏飞（宋代）

断云送归雁，斜阳明晚枫。西风洒双鬓，醉倚危阑东。
过郑曲
祖咏（唐代）

路向荣川谷，晴来望尽通。细烟生水上，圆月在舟中。

岸势迷行客，秋声乱草虫。旅怀劳自慰，淅淅有凉风。
次韵月湾东湖十咏 其一 两堤柳色
徐瑞（宋代）

废垒迢迢睥睨连，两堤横截锁苍烟。柳丝系得春光住，画舫时时杂钓船。
赠窦长卿归淮南 其四
张萱（明代）

人生如枯蓬，聚散何足惜。所悲同心人，暄凉异川域。

分手即前路，相思复何益。仰面浮云徂，愧彼双飞翮。
顺东西门行
邝露（明代）

出西门，眺平原，羲龙敲日无回辕。拉羡门，揖握佺，挥斥八极凌风抟。

歌五子，鼓云门，流唐漂虞垂嘉言。思公子，哀王孙，叩阍谒帝招衔冤。

淑桂酒，纫兰荪。惜白驹，乐鹓鸾。
木兰花·檀槽碎响金丝拨
张先（宋代）

檀槽碎响金丝拨。露湿浔阳江上月。不知商妇为谁愁，一曲行人留晚发。
画堂花入新声别。红蕊调高弹未彻。暗将深意语胶弦，长愿弦丝无断绝。
偈五十三首 其四十四
释克勤（宋代）

大道无向背，至理绝言诠。迥出三乘，高超十三。万法不到处，特三光辉。

生佛未分时，灵光独耀。不落闻见，不随色声。直下无一丝毫头，遍界全彰奇特事。

直饶棒头取證，喝下承当，犹是曲为今时。更或光境俱忘，契心平等，毕竟亦非的旨。

向上一路，千圣不传。学者劳形，如猿捉影。理绝，事绝，行绝，照绝，用绝，权绝，实绝，直似倚天长剑，凛凛神威，铁牛之机，牢笼不住。

今日幸对明眼人前，不敢被盖囊藏。八字打开去也，耀古腾今活鱍鱍，大千沙界露全身。
贺九寺
王铎（明代）

树合若无路，傍寻有寺通。
远鸦翻夕景，一雁压春风。
石面雷批壑，松腰水掣空。
凭栏疑日月，不似楚吴中。
更漏子·风带寒
冯延巳（五代）

风带寒，秋正好，
蕙兰无端先老。
云杳杳，树依依，
离人殊未归。
搴罗幕，凭朱阁，
不独堪悲寥落。
月东出，雁南飞，
谁家夜捣衣。
臼口阻风十日
白居易（唐代）

洪涛白浪塞江津，处处邅回事事迍。世上方为失途客，

江头又作阻风人。鱼虾遇雨腥盈鼻，蚊蚋和烟痒满身。

老大光阴能几日，等闲臼口坐经旬。
依韵和幹公题庭中太湖石二首
王贞白（唐代）

山立只盈寻，高奇药圃阴。风涛打欲碎，岩穴蛰方深。

藓点晴偏绿，蛩藏晓竞吟。岁寒终不变，堪比古人心。

徒劳水府寻，宛在玉堂阴。兰圃安虽窄，盆池映转深。

山僧来尽爱，诗客见先吟。若是买花者，年年不计心。
送少司马王公赴任留都
萧应魁（明代）

画省尚书重，留都北斗边。九霄新斧钺，八座旧神仙。

名姓填金日，声华曳履年。东山今再起，属望谢公贤。
寄老庵
刘攽（宋代）

兹山韫奇胜，四野穷眺览。近峰擢矛剑，远巘矗莲萏。

云霞发光彩，气候变舒惨。啼禽不能名，秀芳多可揽。

招提就丘壑，初地首铅椠。精庐烂金碧，净供欢藜糁。

佛香昼绵绵，法鼓晨紞紞。林风忽飘摇，天乐随簸撼。

灵泉初发蒙，温液遂盈坎。异源判炎凉，及物万尘黕。

西南江路永，水墨画色淡。沤鸟破青冥，帆樯出葭菼。

吾人事探讨，绝境更平澹。悟真心自知，得隽首独颔。

剪茅地夷爽，筑基土强鹍。长松启门扃，怪石列窊窞。

遂初本逍遥，知略贵刚敢。颓龄惜鬓发，壮节露肝胆。

由来抱轩昂，岂复甘黯黮。辞满异多秩，掺袪嗟不寁。

高风故难继，弱质因自感。涧肩疲负任，勿药羞是鞓。

愿言尔为邻，宁使我馀憾。即今桑榆景，光翳将就晻。
送任光禄赴承天幕府
尹台（明代）

仙客春帆径楚波，帝陵佳气郁崇阿。郢中白雪逢知少，汉上彤云入望多。

此日南冠聊鼓枻，他时北阙迟鸣珂。齐岩赵浦风流在，拥传休烦问钓蓑。
苦兵
刘溱（清代）

百战淮南道，烽烟尚渺漫。民劳知祸稔，世乱觉贫安。

野贼援戈起，羸军袖手看。穷途无限泪，凄绝尚谁弹。
句
熊蕃（宋代）

僻疑昏有虎，静怪晓无鸡。
呈张子贱
司马光（宋代）

近时洛社名真率，箪食壶浆取次游。试问西来老朝散，可能同志便相收。
回风馆
刘敞（宋代）

殿翼翔空直，楼阴蔽日宽。风声弥玉宇，仙术废冰丸。

老桧频成籁，相乌不定竿。世人惊未到，六月尚清寒。
偕磐湖和尚游赤水岩
罗万杰（明代）

携筇选胜到嵚岑，几片云封苔径深。花发寒岩飘异馥，鸟啼空谷逗清音。

忘机自爱青峰远，息影偏宜碧树森。赤水玄珠谁拾得，却教象罔细追寻。
朱德裕以言念君子为韵赋诗见寄次韵答之四首 其二
周孚（宋代）

句曲一老翁，早岁困铅椠。整冠缨为绝，晚境尤可念。

闻君从之游，琢磨去瑕玷。何时雷夫子，斸此两龙剑。
杂咏诗 其一
彭汝砺（宋代）

诗轴亲题乞一寮，清心洗濯渴心焦。云移星月来幽隐，风引英心下寂寥。

肝胆尘生知几日，齿牙病起自今朝。疏愚强笑为生计，不识鳌宫路径遥。
六月再与校士之役瑞臣侍郎见和四月闱中作叠韵奉酬并呈春卿尚书
陈宝琛（清代）

联袂论文又一场，暑庭雨过月如霜。漫持旧式求名马，重累官如耗食羊。

天与朋簪忘老至，世伤王迹恐诗亡。明朝君直横经席，讲罢薰风满殿廊。
玛瑙坡
杨蟠（宋代）

石径生光怪，传流玛瑙坡。天人曾布地，此物至今多。
出山海关
翁心存（清代）

王气东来接柳条，长城西去尽临洮。云屯万雉环山海，天设重关划蓟辽。

三辅风烟开莽苍，两京筦钥锁岧峣。鲸波不动苍烟碧，亿载皇图巩圣朝。
春晚东园晓思
薛逢（唐代）

剑外春馀日更长，东园留醉乐高张。松杉露滴无情泪，

桃杏风飘不语香。莺恋叶深啼绿树，燕窥巢稳坐雕梁。

也知留滞年华晚，争那樽前乐未央。
答张安内翰见赠二绝 其一
刘敞（宋代）

云鹏自合纵天池，蒿鴳宁嫌寄一枝。适往蚤闻仙老辨，解嘲聊慰俗人嗤。
往岁自京口与曾公永宏父同行至下蜀因次前韵简之
韩驹（宋代）

下蜀追随日，欢言一散愁。篮舆转陂路，小楫渡潮沟。

万里家何在，三年淹此留。犹欣迟暮眼，见子并英游。
句 其十
朱敦儒（宋代）

但能闭户酌季雅，安用驭风寻伯昏。
江上寄元六林宗
李白（唐代）

霜落江始寒，枫叶绿未脱。
客行悲清秋，永路苦不达。
沧波眇川汜，白日隐天末。
停棹依林峦，惊猿相叫聒。
夜分河汉转，起视溟涨阔。
凉风何萧萧，流水鸣活活。
浦沙净如洗，海月明可掇。
兰交空怀思，琼树讵解渴。
勖哉沧洲心，岁晚庶不夺。
幽赏颇自得，兴远与谁豁。
经费拾遗所居呈封员外
李群玉（唐代）

云卧竟不起，少微空陨光。唯应孔北海，为立郑公乡。

旧馆苔藓合，幽斋松菊荒。空馀书带草，日日上阶长。
幽涧泉
张之洞（清代）

幽涧泉，千尺深；长松磊珂生乎南山阴。中有美人横素琴，轸有美玉徽有金，清商激越生空林。

玄霜杀物兮萧森，素月默默兮青天心。哀猿为我啼，潜虬为我吟。

牙旷千载，忧思钦钦。抚兹高张与绝弦兮，何怨乎筝阮之善淫。

惟有幽涧流泉知此音。
合丈八笺四纸画一巨梅七日而成
姚燮（清代）

前身结屋罗浮隈，大梅先生胸有梅。胸中梅花第一树，结雪为骨冰为胎。

出山喜遘玉堂客，入劫惧染萧州埃。空天堕蝶亿万万，地气下吸成苔莓。

江城上元春灯辉，遍悬火齐雕明瑰。渊阗羯鼓动九巷，革声排荡神枢雷。

夜中急雨打凄艳，静月独向吾窗窥。窗前老桕百尺竖，祥雯荫屋青离披。

中巢一鹤翅轮大，千年顶结朱砂堆。神清不受太古障，锵我琴韵生玉哀。

我方沈思入䆗窱，珊瑚莽作枯朽摧。缭根细网白非铁，万廉如罫龙绡裁。

藐姑含睇翩其来，置酒招坐金银台。似愁六合阳易遁，索我始气嘘残灰。

踌躇半晌臂忽动，海眼痛扫玄阴开。蛟螭生狞起战斗，风云离合难寻猜。

星精耿落真宰手，石壁倒挂天堑眉。七日来复见消息，十年积愤供发挥。

回看墨瓮等枯井，巨毫秃尽髯䯱䰄。事关性命不关技，国之桢干仙之才。

扫堂代几尚嫌窄，苦我背偻袜不鞋。人间脂粉听狼藉，操此笔者今还谁？

维时凤历正寅始，各搜妙想誇谲恢。悔无实际托根蒂，精华飘散何由追？

而我闭门独成此，直令众象惭芳菲。庋藏安肯赠庸俗，悬同北斗争崔嵬。

不同北斗争崔嵬，拉杂烧之亦所宜。尔魂定去华岳顶，莲舟太乙同因依。

啼饥怨冻满天下，被尔煦妪无穷期。否则守尔寒瘦态，屈体仍作空山魁。

荫我前身旧住屋，如桕荫我今屋楣。屋中丹炉尚无恙，向平累毕吾当归。
弟玮来奔父丧写忧四首 其四
黄玠（元代）

去年被群偷，终岁不得宁。讫今觊小康，大忧重相仍。

蒺藜不可据，荼蓼不可茹。兹事未易了，兴哀欲谁语。
谢宣州崔相公赐马
刘禹锡（唐代）

浮云金络膝，昨日别朱轮。衔草如怀恋，嘶风尚意频。

曾将比君子，不是换佳人。从此西归路，应容蹑后尘。
挽应宣义
孙应时（宋代）

书史平生好，山林岁晚心。
逸才逢世偶，清誉服人深。
有子能攀桂，伟家匪遗金。
佳城合双剑，松柏旧萧森。
山居 清音涧
程俱（宋代）

潺湲清音涧，便是偃溪水。长笑箕颖人，区区洗吾耳。
题仙溪陆世徵活水亭次郡守丁石崖韵 其二
黄仲昭（明代）

宣父当年叹逝川，眼前道体浩无边。与君说到渊微处，须向源头一放船。
金铜仙人辞汉歌
任兆麟（清代）

汉皇曾读《南华》第一篇，却慕吸风饮露姑射之神仙。

神仙台起建章里，高悬铜盘金茎于寥廓之中天。

和琼膏，壑灵液，九转丹成，一朝形释。白露兮渺渺，秋风兮寂寂。

茂陵剩有土花碧，盘底铜人真仙客。日惨澹兮无光，风悲号兮多苦。

南望九疑之野潇湘之浦，湘水深兮无极，长此恨兮终古。

噫嘻乎长吁，铜折兮神不可折，车偈兮斑斑渍血。

凄凉兮谁诉，惟照古时之朗月。灞陵天远水呜唈，秋雁年年影萧瑟。
三涛美人寿为写墨荷应荷汀之索
徐渭（明代）

美人为寿小楼中，镜里荷花朵朵红。苍鬓不能同白面，玉杯推出紫芙蓉。
写心五首
方回（元代）

此身修至此，尚恐玉有瑕。
自兹修更修，庶几宽我涯。
不然轮生角，岂不柅厥车。
故无熊虎卜，亦未梦龙蛇。
学不取临川，文不取永嘉。
诗不取晚唐，有正宁无葩。
真魏吾所师，未觉朱程赊。
此身修至此，馁死曾何嗟。
西江月·强调朱粉对菱花
佚名（宋代）

强调朱粉对菱花。蹙损眉峰懒画。
大梁杂感 其二
黎承忠（清代）

屡下勤王诏，诸军自养痈。犒师劫行旅，积庾困输供。

张镐援何后，思明计已穷。空传裘带略，息甲久山东。
西江月·社日
曾廉（清代）

今日喜停针线，斜阳閒弄鞦韆。困人正是杏花天。

借问如何消遣。

堪笑小姑居处，剧怜明月栾圆。闭门花影自娟娟。

良夜迢迢深院。
放歌送孙云帆归江右
温训（清代）

君从西江来，曾否吸尽西江水。我居南海滨，南海珊瑚手曾采。

五羊城中百尺楼，楼上有客长歌讴。昂然直入一奇士，要与此客同翱游。

倾山倒海吐雄谈，谈豪不怕庸儿惭。有时酒国力争霸，齐盟狎主心非甘。

忽而欲拔赤龙须，忽而欲驾奇肱车。异思幻化出天外，江东狾儿真吓余。

我昔与君同上越王之高台，海天阴霾扫不开。狂歌大笑说霸王，黄屋左纛何壮哉！

君乘牂牁万里涛，鼎湖星岩供调嘲。居然欲以傲狂客，心不能下思一鏖。

昨日径登白云去，青天九龙挟风雨。安期招我入云中，翩翩鹤驾峰头驻。

脚踏摩星岭，目极沧海波，波光万道掣金蛇。巨鳌如山，赑屃而鳌。

拿我欲钓此鳌，惜无五十犗饵。徒咨嗟，归来诧君大快事。

君言夜梦海神陈百戏，盍往观之遂吾志。北风一夜裂破屋，有母倚门望归速。

人生行止岂自由，归去且谋升斗粟。我有宝刀三尺长，脱以赠君君束装。

临行且为尽一觞，海天万里空青苍。
和刘后村杂兴 其四
胡仲弓（宋代）

避俗常关白板扉，北山泉石尚堪嬉。临流且赋观鱼乐，忧国何消捋虎危。

自许丹心长恋阙，独怜万户未逢时。割鸡为黍寻常事，客至休言子为谁。
纪病
李之世（明代）

已脱名缰锁，难消病了因。支离唯伏枕，坐起每凭人。

肌冷频煨唯，头岑密裹巾。常餐朝过午，不寐夜难晨。

食隔弥添噎，眠多局不伸。空华觇目骇，憔悴掩眉颦。

伏唯填心坎，虚风旋耳轮。百般难状苦，四大备尝辛。

茗沈时浇吻，梨浆暂软唇。耸肩如倦鹤，捉肘有悬鹑。

寒燠衣无准，乡膻味不真。发稀常罢栉，腰减屡移绅。

少浴衣藏虱，长悬帽渍尘。坐疑穿木榻，卧每烘棉茵。

脉脉调气息，微微叩谷神。休将形问影，还讶业随身。

心舛恒多梦，性乖亦善嗔。呻吟愁倦仆，惊诧恼船邻。

旧本参方误，新囊检药频。忽经残腊过，几度月华新。

去国三千里，回舟两阅旬。留将双眼在，归及故园春。
净居主人索诗急笔赋
陈造（宋代）

净居栋宇犀辟尘，山居不乏尘外人。
我来肯作厌客想，老语一一刊翠珉。
频年愧烦香积供，醉后狂言亦安用。
诗成每博覆瓿讥，更向丛林系轻重。
皎公启公后进师，好事继今谁似之。
他年落笔须妙质，政自两公劳梦思。
赠道士蒋玉壶长歌
刘基（明代）

先生清如玉壶冰，神闲志一精粹凝。玄黄健顺六子承，和气坱圠粗秽澄。

冲虚澹澹廓以弘，冥茫沕穆恬无能。火乌入海阴液升，鹑蛇受约不敢腾。

束缚龙虎如寒绳，虚无黄堂帝所凭。四方上下齐钩绳，北幽罗酆对朱陵。

女夷鼓歌王母应，琼宫夜半张华灯。金葩碧叶红毾㲪，素霞郁滃玄云烝。

沆瀣厌浥沦泉兴，牵牛织女来相仍。用之不减亦不增，地官锡福天官徵。

老蚌迸壳骊珠升，太一象舆骖八鹏。翼以六蜺前五腾，风轮萧萧生夏凌。

参旗九斿茷绲縢，二八青蛾美目膡。翠蕤交翟翱翪𦒗，属车九九如连绳。

最后雷轺子所乘，流苏勃窣垂镂膺。斑斓驳马骝骆驓，蹴霞踏雾碎绮绫。

天津阁道轥輷輘，归来瑶台十二层。月光照耀玻瓈棚，下视瀛海波涛砅。

龙宫蜃窟寒兢兢，归塘旸谷清可凭。鳞甲镜莹鳄与鲮，湘妃鼓瑟冰丝縆。

摐金戛玉万穴𤃫，琅玕风吹殷崚嶒。琉璃云母龟贝朋，琳房璧甓珵阶升。

素鸾振迅霜女扔，璇题琐窗肃蕄蕄。洞晃曭朗眩遥瞪，瘁肌砭髓魂欲殑。

忽然浮空堕杳瞢，飙驰电㸌羽脱肱。天衢阻遐世网罾，昏昏日月敲炎蒸。

句曲之山崒硱磳，枫杉桧柏槠桂㭁。蘅兰杜若蕙茝䔷，缘冈被岭羃涧膛。

大地浪井瀑练漰，萍濒绣绘芙蓉菱。鼍虬蚴蚪千年藤，缠络薜荔县鬅鬙。

敷芳发馥菲芬艿，獑猢𤢹蜼雕苍鹰。攀援歘砉岩崿崩，寒螀蛇蛄䗿犯𧕄。

岚餐霭饮喧岌峘，先生皮冠衣绛缯。桃枝七尺穿虺螣，三茅真君共嗟称。

星根绝顶时同登，黄斑黑虎陟降凭。石罅甘浆溢若渑，神芝吐燄如筼簦。

食时动机保不薨，驱斥琚瓆除瘕症。眸光照座生紫棱，举觞引满鲸喉㵗。

解后见之喜莫胜，扬眉抵掌开蒙𩖉。人生嘉会安得恒，靖恭止直天所仍，作诗持赠匪妄譝。
画江天晚色赠志学
倪瓒（元代）

不见吕君久，题诗怀不忘。风声浑落叶，山影半斜阳。

独鹤来迟暮，孤帆出渺茫。为图秋色去，留寄读书堂。